รายงานคณะกรรมการตรวจสอบ

เรียน ท่านผู้ถือหุ้น

คณะกรรมการตรวจสอบของบริษัท สามารถเทลคอม จำกัด (มหาชน)
ประกอบด้วยกรรมการอิสระจำนวน 3 ท่าน คือ พลเอกสัมพันธ์ บุญญานันต์
เป็นประธานกรรมการตรวจสอบ นายวิชัย โภคาสัมฤทธิ์ และนางสาวรพีพรรณ เหลืองอร่ามรัตน์
เป็นกรรมการตรวจสอบ โดยมีนายสมชาย บุญสุภาพร เป็นเลขานุการคณะกรรมการตรวจสอบ
คณะกรรมการตรวจสอบทุกท่านมีคุณสมบัติครบถ้วนตามที่กำหนดไว้ในกฎบัตรคณะกรรมการตรวจสอบ
ซึ่งสอดคล้องกับข้อกำหนดและแนวทางปฏิบัติที่ดีสำหรับคณะกรรมการตรวจสอบของสำนักงานคณะกรรมการกำกับหลักทรัพย์และตลาดหลักทรัพย์
และตลาดหลักทรัพย์แห่งประเทศไทย

โดยมีขอบเขตและหน้าที่ตามความรับผิดชอบที่สำคัญ ได้แก่
การสอบทานให้บริษัทมีการรายงานทางการเงินอย่างถูกต้องและเพียงพอ
รวมทั้งสอบทานให้บริษัทมีระบบการควบคุมภายในและระบบการตรวจสอบภายในที่เหมาะสมและมีประสิทธิภาพ
รวมทั้งดูแลให้บริษัทปฏิบัติตามข้อกำหนดและกฎหมายที่เกี่ยวข้อง

คณะกรรมการตรวจสอบ ได้ปฏิบัติหน้าที่ตามขอบเขต หน้าที่
และความรับผิดชอบที่ได้รับมอบหมายจากคณะกรรมการบริษัท
ซึ่งสอดคล้องกับข้อกำหนดของตลาดหลักทรัพย์แห่งประเทศไทย โดยในปี 2555
ได้จัดให้มีการประชุมคณะกรรมการตรวจสอบจำนวน 6 ครั้ง
กรรมการตรวจสอบทุกท่านเข้าร่วมประชุมครบถ้วนทุกครั้ง และเป็นการร่วมประชุมกับผู้บริหาร
ผู้สอบบัญชี และผู้ตรวจสอบภายในตามความเหมาะสม ซึ่งสรุปสาระสำคัญได้ดังนี้

1.  สอบทานงบการเงินรายไตรมาสและงบการเงินประจำปี 2555 โดยได้สอบถาม
    และรับฟังคำชี้แจงจากผู้บริหาร และผู้สอบบัญชี ในเรื่องความถูกต้องครบถ้วนของงบการเงิน
    และความเพียงพอในการเปิดเผยข้อมูล ซึ่งคณะกรรมการตรวจสอบ
    มีความเห็นสอดคล้องกับผู้สอบบัญชีว่า
    งบการเงินดังกล่าวมีความถูกต้องตามที่ควรในสาระสำคัญตามมาตรฐานการบัญชีที่รับรองทั่วไป
    และมีการเปิดเผยข้อมูลในงบการเงินอย่างเพียงพอและทันเวลา เพื่อเป็นประโยชน์กับผู้ถือหุ้น
    นักลงทุน หรือผู้ใช้งบการเงินในการตัดสินใจลงทุน

2.  สอบทานข้อมูลการดำเนินงานและระบบการควบคุมภายใน
    เพื่อให้มั่นใจว่าการดำเนินงานของบริษัทเป็นไปอย่างมีประสิทธิภาพประสิทธิผล
    และบรรลุตามเป้าหมายที่กำหนดไว้ โดยพิจารณาจากรายงานผลการตรวจสอบภายในประจำปี
    2555
    และการประเมินระบบการควบคุมภายในและการบริหารความเสี่ยงตามแนวทางมาตรฐานสากล
    COSO-ERM (The Committee of Sponsoring Organizations of the Treadway
    Commission – Enterprise Risk Management) ทั้งนี้
    ไม่พบจุดอ่อนหรือข้อบกพร่องที่เป็นสาระสำคัญ มีการดูแลรักษาทรัพย์สินที่เหมาะสม
    และมีการเปิดเผยข้อมูลอย่างถูกต้อง ครบถ้วน และเชื่อถือได้
    นอกจากนี้ได้ประเมินระบบการควบคุมภายในตามแนวทางที่กำหนดโดยสำนักงานคณะกรรมการกำกับหลักทรัพย์และตลาดหลักทรัพย์
    ซึ่งคณะกรรมการตรวจสอบมีความเห็นว่าบริษัทมีระบบการติดตามควบคุมดูแลการดำเนินงานของบริษัท
    และบริษัทย่อยอย่างเพียงพอ เหมาะสม และมีประสิทธิผล ทั้งนี้
    บริษัทยังได้ให้ความสำคัญต่อการควบคุมภายในด้านระบบสารสนเทศ
    จึงได้ว่าจ้างที่ปรึกษาภายนอกเข้ามาทำการตรวจสอบ ติดตามผล
    และให้ข้อเสนอแนะเป็นประจำทุกปี

3.  สอบทานการตรวจสอบภายใน โดยได้พิจารณาภารกิจ ขอบเขตการปฏิบัติงาน
    หน้าที่และความรับผิดชอบ ความเป็นอิสระ อัตรากำลัง
    และงบประมาณของหน่วยงานตรวจสอบภายใน
    อีกทั้งได้พิจารณาทบทวนกฎบัตรงานตรวจสอบภายในแล้วเห็นว่ามีความเหมาะสม
    ทันสมัยและสอดคล้องกับคู่มือแนวทางการตรวจสอบภายในของตลาดหลักทรัพย์แห่งประเทศไทย
    และได้อนุมัติแผนการตรวจสอบประจำปี 2556
    ซึ่งได้จัดทำขึ้นบนพื้นฐานของการประเมินการควบคุมภายในและมีขอบเขตที่ครอบคลุมระบบงานต่างๆ
    ที่สำคัญของบริษัท ทั้งนี้คณะกรรมการตรวจสอบมีความเห็นว่า
    บริษัทมีระบบการตรวจสอบภายในที่เพียงพอ เหมาะสม และมีประสิทธิผล
    รวมทั้งมีการพัฒนาคุณภาพการตรวจสอบทั้งในด้านบุคลากรและการปฏิบัติงานตรวจสอบให้เป็นไปตามมาตรฐานสากลอย่างต่อเนื่อง

4.  ทบทวนกฎบัตรของคณะกรรมการตรวจสอบ
    คณะกรรมการตรวจสอบได้พิจารณาทบทวนกฎบัตรคณะกรรมการตรวจสอบของบริษัท
    และมีความเห็นว่ากฎบัตรดังกล่าวมีหลักเกณฑ์และแนวทางปฏิบัติสอดคล้องกับหลักการการกำกับดูแลกิจการที่ดี
    และข้อกำหนดของตลาดหลักทรัพย์แห่งประเทศไทยและสำนักงานคณะกรรมการกำกับหลักทรัพย์และตลาดหลักทรัพย์
    จึงไม่มีการแก้ไขเปลี่ยนแปลง

5.  สอบทานรายการที่เกี่ยวโยงกันหรือรายการที่อาจมีความขัดแย้งทางผลประโยชน์
    ให้เป็นไปตามกฎหมาย และกฎระเบียบตามที่คณะกรรมการกำกับตลาดทุน
    และหน่วยงานอื่นๆที่เกี่ยวข้องกำหนดเพื่อให้มั่นใจว่ารายการดังกล่าวสมเหตุสมผลและเป็นประโยชน์สูงสุดต่อบริษัท

  คณะกรรมการตรวจสอบมีความเห็นว่า ฝ่ายจัดการได้ทำรายการดังกล่าวด้วยความโปร่งใส
  ไม่ก่อให้เกิดความขัดแย้งทางผลประโยชน์ และเป็นประโยชน์สูงสุดแก่บริษัทและผู้ถือหุ้น
  ด้วยเงื่อนไขและราคาที่สมเหตุสมผล ดังเช่นที่ทำกับบุคคลภายนอกทั่วไป
  เห็นสมควรให้เสนอคณะกรรมการบริษัทพิจารณาอนุมัติและเปิดเผยข้อมูลดังกล่าวต่อตลาดหลักทรัพย์แห่งประเทศไทย

6.  จัดให้มีการประเมินตนเอง (Self-Assessment)
    ของคณะกรรมการตรวจสอบทั้งคณะในหัวข้อเรื่ององค์ประกอบของคณะกรรมการตรวจสอบ
    การฝึกอบรมและทรัพยากร การประชุม กิจกรรมของคณะกรรมการตรวจสอบ
    ความสัมพันธ์กับผู้จัดการฝ่ายตรวจสอบภายใน ผู้สอบบัญชี และผู้บริหาร ซึ่งจากผลการประเมิน
    พบว่า
    คณะกรรมการตรวจสอบมีการปฏิบัติหน้าที่ครบถ้วนตามที่ได้ระบุไว้ในกฎบัตรคณะกรรมการตรวจสอบ
    และมีผลการปฏิบัติงานที่สอดคล้องกับแนวทางปฏิบัติที่ดี
    อันมีส่วนช่วยเสริมสร้างการกำกับดูแลกิจการที่ดีได้อย่างมีประสิทธิผล

7.  จัดทำรายงานผลการประชุมคณะกรรมการตรวจสอบเสนอให้กับคณะกรรมการบริษัททราบทุกครั้งที่มีการประชุมโดยได้ให้ข้อเสนอแนะที่เป็นประโยชน์ต่อการบริหารงานของฝ่ายจัดการ
    ซึ่งฝ่ายจัดการได้ดำเนินการปรับปรุงแก้ไขตามข้อเสนอแนะอย่างเหมาะสม
    เพื่อให้สอดคล้องกับแนวทางปฏิบัติที่ดีของคณะกรรมการตรวจสอบ

8.  พิจารณาคัดเลือกเสนอแต่งตั้ง และเสนอค่าตอบแทนผู้สอบบัญชีประจำปี 2555
    เพื่อนำเสนอต่อคณะกรรมการบริษัทให้ ขออนุมัติจากที่ประชุมผู้ถือหุ้นประจำปี 2555
    ซึ่งคณะกรรมการตรวจสอบได้พิจารณาผลการปฏิบัติงาน ความเป็นอิสระ
    และความเหมาะสมของค่าตอบแทนแล้ว เห็นควรเสนอแต่งตั้ง นางสาวกมลทิพย์
    เลิศวิทย์วรเทพ ผู้สอบบัญชีรับอนุญาตเลขทะเบียน 4377, นางสาวศิริวรรณ สุรเทพินทร์
    ผู้สอบบัญชีรับอนุญาตเลขทะเบียน 4604 หรือนายวิชาติ โลเกศกระวี
    ผู้สอบบัญชีรับอนุญาตเลขทะเบียน 4451 แห่งบริษัทสำนักงาน เอินส์ท แอนด์ ยัง จำกัด
    เป็นผู้สอบบัญชีของบริษัท ประจำปี 2555 พร้อมด้วยค่าตอบแทนเป็นจำนวนเงินรวม
    1,820,000 บาท
    โดยคณะกรรมการตรวจสอบมีความเห็นเกี่ยวกับการเสนอแต่งตั้งผู้สอบบัญชีดังกล่าว ดังนี้

-   ในรอบปีบัญชีที่ผ่านมา ผู้สอบบัญชีได้ปฏิบัติงานด้วยความรู้ ความสามารถในวิชาชีพ
    และให้ข้อเสนอแนะเกี่ยวกับระบบการควบคุมภายในและความเสี่ยงต่างๆ
    รวมทั้งมีความเป็นอิสระในการปฏิบัติงาน

-   ค่าตอบแทนที่เสนอมาเป็นอัตราที่เหมาะสม โดยได้เสนอค่าตอบแทนผู้สอบบัญชีในปี 2555
    เป็นจำนวน 1,820,000 บาท เท่ากับปี 2554

-   มีการปฏิบัติสอดคล้องกับข้อกำหนดของสำนักงานคณะกรรมการกำกับหลักทรัพย์และตลาดหลักทรัพย์ในเรื่องการกำหนดให้บริษัทจดทะเบียนต้องจัดให้มีการหมุนเวียนผู้สอบบัญชีที่ลงลายมือชื่อรับรองงบการเงินทุก
    5 รอบปีบัญชี ทั้งนี้ ผู้สอบบัญชีที่ได้รับการแต่งตั้งให้เป็นผู้สอบบัญชีประจำปี 2555
    จะจัดเป็นปีที่สามของการลงลายมือชื่อรับรองงบการเงินของบริษัท

-   ผู้สอบบัญชีไม่มีความสัมพันธ์ใดๆ กับบริษัท และบริษัทย่อย

คณะกรรมการตรวจสอบได้ปฏิบัติงานตามหน้าที่และความรับผิดชอบที่ได้รับมอบหมาย โดยใช้ความรู้
ความสามารถ ประกอบกับความระมัดระวังรอบคอบและมีความเป็นอิสระอย่างเพียงพอ
โดยไม่มีข้อจำกัดในการได้รับข้อมูลทั้งจากผู้บริหาร พนักงานและผู้เกี่ยวข้อง
ตลอดจนได้ให้ความเห็นและข้อเสนอแนะต่างๆ
เพื่อประโยชน์ต่อผู้มีส่วนได้ส่วนเสียทุกฝ่ายอย่างเท่าเทียมกัน

โดยสรุปในภาพรวมแล้ว
คณะกรรมการตรวจสอบได้ปฏิบัติหน้าที่ครบถ้วนตามที่ได้ระบุไว้ในกฎบัตรคณะกรรมการ
ตรวจสอบที่ได้รับอนุมัติจากคณะกรรมการบริษัท และมีความเห็นว่า คณะกรรมการบริษัท
ตลอดจนผู้บริหารและกรรมการบริหารของบริษัท
มีจริยธรรมและความมุ่งมั่นในการปฏิบัติหน้าที่เพื่อให้บรรลุเป้าหมายของบริษัทอย่างมีคุณภาพเยี่ยงมืออาชีพ
ได้ให้ความสำคัญอย่างยิ่งต่อการดำเนินงานภายใต้ระบบการกำกับดูแลกิจการที่มีประสิทธิผล
บริษัทมีการรายงานข้อมูลทางการเงินและการดำเนินงานอย่างถูกต้อง มีระบบการควบคุมภายใน
การตรวจสอบภายใน การบริหารความเสี่ยงที่เหมาะสมและมีประสิทธิผล มีการปฏิบัติตามกฎหมาย
ข้อกำหนดและข้อผูกพันต่างๆ
มีการเปิดเผยรายการที่เกี่ยวโยงกันอย่างถูกต้องและมีการปฏิบัติงานที่สอดคล้องกับระบบการกำกับดูแลกิจการที่ดีอย่างเพียงพอ
โปร่งใส และเชื่อถือได้
รวมทั้งมีการพัฒนาปรับปรุงระบบการปฏิบัติงานให้มีคุณภาพดีขึ้นและเหมาะสมกับสภาพแวดล้อมทางธุรกิจอย่างต่อเนื่อง

(พลเอกสัมพันธ์ บุญญานันต์)

  ประธานกรรมการตรวจสอบ